Danmark har løsladt 200 somaliske pirater - politiken.dk
Aktion. Det danske flådefartøj 'Esbern Snare' har taget flere pirater på fersk gerning.
Aktion. Det danske flådefartøj 'Esbern Snare' har taget flere pirater på fersk gerning. Foto: SØVÆRNET/Søværnet
Danmark 2. mar. 2011 kl. 22.58
Danmark har løsladt 200 somaliske pirater
Søværnet løslader ofte mistænkte pirater. Også selvom piraterne er taget på fersk gerning.
Det ser skræmmende ud, når de danske flådefartøjer 'Esbern Snare' og 'Absalon' stævner ud i Det Indiske Ocean for at stoppe de somaliske pirater.
Men søens forbrydere bliver sjældent stillet til ansvar for deres handlinger, skriver bt.dk.
»Knap 200 pirater er blevet løsladt efter at have været tilbageholdt af de danske styrker i området«, fortæller orlogskaptajn Kenneth Nielsen fra Søværnets Operative Kommando (SOK) til avisens hjemmeside.
Blot fem pirater af de tilfangetagne 200 pirater er blevet retsforfulgt - og det i Holland.
Det er den nedslående status i den danske koalitionsindsats med det prangende kodenavn Operation Ocean Shield.
Og de 200 frigivne pirater er alene tallet for de pirater, der er løsladt af de danske styrker.
På Christiansborg kræver både venstre- og højrefløjen nu, at Danmark laver aftaler med lande i området, så piraterne kan blive retsforfulgt.